باشیازی ۲۹
توتالیم ارکی ییخیب، یئرله بیر ائتدیز؛ بس سهندی، ساوالانی نئیلهیهجکسیز؟؟؟
اؤلکهنین ان اوجا تاریخسل دیوارلاریندان بیری ساییلان ارک علیشاه، تبریز شهرینین سیمگهسیدیر، نیشانهسیدیر، معنوی وارلیغی و کیملیگیدیر. یانیندا یئنی مصلّی تیکیلمیش اولان ارک علیشاه، 724 ه.ق. ایلینده، تاجالدین علیشاه گیلانینین توسطو ایله تیکیلیب، 1310 ه.ش. ایلینده 170 نؤمره ایله اؤلکهنین ملی اثرلر لیستهسینده ثبت اولونوبدور. هوندورلوغو 36 متر اولان بو بنزرسیز بینا، ایلخانلیلار دؤورونه عایددیر.
سون گونلرده، ارکین یاخین چئورهسینده، تاریخی اثرلره عاید اولان اسلام جمهوروسونون قانونلارینی آیاق آلتینا قویاراق، پارکینگ آدینا، یا دا آماجی بللی اولمایان عمرانی ایشلر بهانهسینه، گئجهلر گئج واختا کیمی، تر- تلهسیک درین قازمالار و آغیر بولدوزرلرله سؤکوب تورپاق گؤتورمه ایشلری آپاریلدی.
تبریز و بوتون جماعتین، و اؤلکهیه اورک یاندیران آیدین دوشونجهلی اصیل وطنداشلارین گوجلو اعتراضینی ایستر- ایستهمز ائشیدن سوروملولار، تر- تمیز ارکین اطرافینی سؤکوب تؤکوب، ایستهدیکلری آلتیاپینی (زیربنانی) ایجاد ائدیب، خاطیرجمع اولاندان سونرا، "قازما و تورپاق گؤتورمه پروژهسی دایاندیریلدی"- دئدیلر!!!
اؤلکهمیزین، اوستانیمیزین، شهریمیزین سوروملولاری؛ ارکین آخیرینه چیخاندان سونرا نهیی دایاندیردیز دوغوردان؟!... به قول قدیمکیلر«قالانینی دا قوناغیمیز اولایدیز!». آخی بیز وطنداشلار سیزه گووهنیب، سیزلره رای وئرمیشدیک کی، بیزی، ارکیمیزی، شهریمیزی و ... قورویاسیز. بو ایدی بیزیم گووهنجیمیزه وئردیگینیز قیمت؟! 2018-ده تبریزی بو تهر اسلامی اؤلکهلردن گلن قوناقلارین قاباغینا چیخارداجاقسیز؟! توتالیم گؤی مسجیدین یان یؤورهسینده پاساژ سالینان کیمی، ملی کتابخانا، صاحبالامر، منصور مدرسهسی، باقیرخان ائوی، بازار آغزی........... یوخا چیخان کیمی البیر اولوب، ارکی ییخیب، یئرله بیر ائتدیز؛ سهندی، ساوالانی نئیلهیهجکسیز؟؟؟
بیر ملتین تاریخینی سیلیب، یوخ اتلمکله، باشقالارینا تاریخ قوندارماق اولماز. تبریزین ارکی، کرپیجلری بیر- بیرینین اوستونه دوزهرک ارک اولماییب کی، ایللر بویو ملت ایله بیرلیکده، چیین به چیین تاریخ یاشاییب، ارک اولوب!
@sancaq
نوع مطلب :
برچسب ها :
لینک های مرتبط :
pes_Arab azb_Arab azb_Arab azb_Arab azb_Arab azb_Arab azb_Arab azj_Latn kas_Arab pes_Arab prs_Arab